Chroniese gesondheidstoestande en swangerskap - WelstandWelstand
Tuis / Advies / Chroniese gesondheidstoestande en swangerskap
Swangerskap is veronderstel om 'n wonderlike ervaring vir die voornemende ma en haar geliefdes te wees, maar vir vroue wat aan 'n chroniese toestand ly en dan swanger raak, kan dit egter 'n tyd van angs en ongemak word.
'n Chroniese gesondheidstoestand is 'n toestand wat vir 'n lang tydperk voorkom, deurlopende mediese sorg vereis en wat 'n invloed kan hê op 'n persoon se funksionering. Voorbeelde van chroniese gesondheidstoestande sluit onder meer in diabetes, asma, epilepsie, harttoestande of 'n geestesongesteldheid soos depressie of bipolariteit.
Dr. Agnes Tisane, 'n ginekoloog by die Melomed-hospitaalgroep, sê die stres of angstigheid wat met 'n chroniese siektetoestand en swangerskap gepaard kan gaan, kan egter vermy word. "Met die regte professionele mediese advies en ingrypings kan die swangerskap en geboorte normaal voortgaan en enige risiko's vir ma en baba tot die minimum beperk word."
Swangerskap kan ook sekere chroniese toestande soos hoë bloeddruk vererger, wat tot preëklampsie kan lei. "Indien jy besluit om swanger te raak en aan 'n chroniese toestand ly, is dit noodsaaklik om so vroeg as moontlik professionele mediese advies te kry.
"Dit sal beteken dat jy en jou maat dadelik voordeel trek uit die ondersteuning en sorg van 'n span spesialiste en toegang kry tot dienste soos voor-konsepsieberading, assessering van medikasie en monitering van die chroniese toestand namate die swangerskap vorder."
Chroniese gesondheidstoestande kan die risiko vir onvrugbaarheid en sekere komplikasies tydens swangerskap verhoog, soos voortydige geboorte, geboortedefekte of 'n miskraam of stilgeboorte. Dit is dus noodsaaklik om jou gesondheidsorgverskaffers voor die tyd in te lig van jou voorneme om swanger te raak sodat die nodige beplanning gedoen kan word.
Daar moet ook gekyk word na die behandeling wat jy gewoonlik vir die toestand ontvang, insluitend medikasie, aangesien dit ook 'n invloed op die swangerskap kan hê. Daar moet vasgestel word of die behandeling tydens swangerskap veilig is vir jou en vir jou baba. Moet dus nie net medikasie staak, begin gebruik of verander nie aangesien dit ernstige gesondheidsprobleme kan inhou.
Volgens Tisane is die belangrikste om 'n professionele persoon te kontak met al jou vrae en bekommernisse. "Soms sal 'n angstige voornemende ma, familielid of vriend op die internet rondsoek vir inligting oor moontlik komplikasies van chroniese toestande tydens swangerskap en op skrikwekkende scenario's afkom wat onnodig paniek kan saai."
Dit is ook uiters belangrik om ná jou swangerskap steeds na jou gesondheid en chroniese siektetoestand om te sien deur seker te maak jou behandeling word dienooreenkomstig aangepas en om uit te kyk vir enige waarskuwingstekens dat jy nie gesond is nie.